b"\n_START_ARTICLE_\nTextos dels Sarc\xc3\xb2fags\n_START_PARAGRAPH_\nEls textos dels sarc\xc3\xb2fags s\xc3\xb3n escrits que contenen conjurs pintats o gravats en els sarc\xc3\xb2fags de l'antic Egipte._NEWLINE_S\xc3\xb3n un repertori de f\xc3\xb3rmules sagrades, ofrenes i rituals d'inspiraci\xc3\xb3 solar i osir\xc3\xadaca, que tenia com a finalitat ajudar el mort a protegir-se dels perills que pogu\xc3\xa9s trobar-se en el viatge per l'altre m\xc3\xb3n, la duat, preservant aix\xc3\xad la immortalitat del difunt i els m\xc3\xa8todes per a poder alimentar-se en l'altra vida. Pel limitat espai dels sarc\xc3\xb2fags, aquests textos a vegades s'escrivien a les parets de les tombes, als vasos canopis, en rotlles de papir i, fins i tot, a les m\xc3\xa0scares funer\xc3\xa0ries._NEWLINE_Sorgeixen a partir del primer per\xc3\xadode intermedi (cap al 2100 aC) i es desenvolupen durant l'Imperi mitj\xc3\xa0, quan la noblesa va aconseguir el dret a ser sepultada en sarc\xc3\xb2fags i utilitzar els textos m\xc3\xa0gics que abans nom\xc3\xa9s estaven reservats als faraons._NEWLINE_El seu origen prov\xc3\xa9 dels textos de les pir\xc3\xa0mides (cap al 2350 aC) de l'Imperi antic, \xc3\xa8poca en qu\xc3\xa8 la immortalitat i resurrecci\xc3\xb3 estava limitada \xc3\xbanicament a la reialesa, encara que inclouen nous continguts i creences pr\xc3\xb2pies de l'Imperi mitj\xc3\xa0._NEWLINE_El poble nom\xc3\xa9s va poder accedir a les f\xc3\xb3rmules sagrades a partir de l'Imperi nou (cap al 1500 aC), i aix\xc3\xb2 va donar lloc als textos del denominat llibre dels morts."